ZÁVERY RADY

z 24. mája 2022

o vysokopatogénnej aviárnej influenze (HPAI): strategický prístup k rozvoju očkovania ako doplnkového nástroja prevencie a kontroly

(2022/C 245/03)

RADA EURÓPSKEJ ÚNIE

(1) ZDÔRAZŇUJE, že vysokopatogénna aviárna influenza (HPAI) je choroba zvierat s cezhraničným výskytom a schopnosťou veľmi rýchlo sa šíriť bez ohľadu na štátne hranice, pričom má vážne sociálno-ekonomické dôsledky, poškodzuje poľnohospodárstvo a narúša obchod.

(2) PRIPOMÍNA, že vzhľadom na zoonotický potenciál niektorých kmeňov HPAI môže predstavovať riziko aj pre ľudské zdravie.

(3) S veľkým znepokojením KONŠTATUJE, že v posledných dvoch rokoch sa na území Európskej únie vyskytli tri významné epidémie a súčasná epizootia HPAI je najzávažnejšou v nedávnej histórii.

(4) PRIPOMÍNA závery Rady z roku 2019 (1), v ktorých sa dôrazne vyzdvihuje kľúčová úloha biologickej bezpečnosti a všeobecne sa uvádza, že by sa malo vynaložiť maximálne úsilie na zabránenie zavlečeniu chorôb zvierat s cezhraničným výskytom na územie EÚ alebo ich šíreniu na tomto území s cieľom minimalizovať ich dôsledky.

(5) KONŠTATUJE, že okrem uplatňovania prísnych opatrení biologickej bezpečnosti by existujúce preventívne a kontrolné opatrenia proti HPAI mohlo dopĺňať aj očkovanie, ktoré by mohlo prispieť k zníženiu rizika ďalšieho šírenia vírusu v populácii domácich vtákov a tým aj k zníženiu expozície človeka.

(6) Okrem toho sa DOMNIEVA, že očkovanie by v konečnom dôsledku mohlo prispieť aj k zníženiu preventívneho usmrcovania veľkého počtu zdravých vtákov na účely tlmenia epizootií HPAI, keďže usmrcovanie vyvoláva rastúce obavy spoločnosti a je ťažké ho zosúladiť s cieľom vytvoriť európsky udržateľný potravinový systém, ktorý Rada schválila v rámci svojich záverov o stratégii „z farmy na stôl“ (2).

(7) PRIPOMÍNA, že medzinárodné normy Svetovej organizácie pre zdravie zvierat (OIE) a právne predpisy EÚ už umožňujú očkovanie proti HPAI, ale takéto očkovanie sa z rôznych dôvodov nevykonáva vo veľkom rozsahu. Medzi tieto dôvody konkrétne patrí nielen nedostatok účinných a bezpečných očkovacích látok schválených v rámci EÚ proti HPAI, ale aj skutočnosť, že očkovanie by mohlo predstavovať prekážku vývozu hydiny a výrobkov z nej, keďže viaceré tretie krajiny obmedzujú dovoz zaočkovaných zvierat a výrobkov z nich. Okrem toho sú potrebné aj ďalšie vedecké poznatky vrátane aktualizovaných hodnotení rizík.

Vzhľadom na uvedené

(8) OPÄTOVNE POTVRDZUJE, že biologická bezpečnosť a dohľad zostávajú dôležitými základnými východiskami boja proti HPAI, ale DOMNIEVA SA, že očkovanie by sa mohlo stať relevantným doplnkovým nástrojom.

(9) NALIEHAVO VYZÝVA Komisiu a členské štáty, aby zintenzívnili úsilie s cieľom vyvinúť očkovacie stratégie na prevenciu a kontrolu HPAI, pričom sa zamerajú na rizikové oblasti, druhy a poľnohospodárske postupy. KONŠTATUJE, že na dosiahnutie tohto cieľa je potrebné spoločné úsilie vo viacerých oblastiach, ale JE PEVNE PRESVEDČENÁ, že toto úsilie by bolo dobre odmenené.

(10) VYZÝVA na ďalší vývoj a povoľovanie účinných a bezpečných očkovacích látok pre rôzne druhy hydiny, ktoré poskytujú dostatočnú imunitu voči cirkulujúcim kmeňom vírusu HPAI. Takéto očkovacie látky by sa mali ľahko používať a mali by byť zlučiteľné s poľnohospodárskymi postupmi v EÚ. V každom prípade by malo byť možné rozlíšiť nakazené zvieratá od zaočkovaných. VYZÝVA Komisiu a členské štáty, aby na účely dosiahnutia tohto cieľa spolupracovali s farmaceutickým priemyslom.

(11) ZDÔRAZŇUJE význam monitorovania vývoja cirkulujúcich vírusových kmeňov, ako aj akýchkoľvek zmien v účinnosti očkovacích látok v súvislosti s akýmikoľvek novými vírusovými kmeňmi.

(12) DOMNIEVA SA, že je mimoriadne dôležité identifikovať a riešiť nedostatky v hodnotení rizík s cieľom podľa potreby podporiť príslušné orgány pri vývoji očkovacích stratégií, a preto S POTEŠENÍM VÍTA zámer Komisie poveriť Európsky úrad pre bezpečnosť potravín, aby aktualizoval svoje stanovisko k očkovaniu proti HPAI (3). Okrem toho VYZÝVA Komisiu a členské štáty, aby podnecovali a podporovali vývoj modelovacích nástrojov na posúdenie vplyvu očkovania na šírenie vírusu a na optimalizáciu očkovacích stratégií.

(13) VYZÝVA Komisiu, aby stanovila pravidlá primeraného a spoľahlivého individualizovaného dohľadu, ktorý bude sprevádzať očkovanie proti HPAI, keď sa uskutoční, s cieľom preukázať neprítomnosť vírusu HPAI pri prihliadnutí na súvisiace náklady.

(14) NABÁDA Komisiu a členské štáty, aby vypracovali štúdie na posúdenie nákladov na očkovanie a jeho prínosov na úrovni EÚ a na miestnej úrovni.

(15) NABÁDA členské štáty, aby vypracovali stratégie a riešenia založené na riziku, ktoré zodpovedajú ich miestnym typom výroby a okolnostiam.

(16) NABÁDA členské štáty, aby vo vhodných prípadoch vykonávali v súlade s príslušným právnym rámcom skúšky očkovania a vymieňali si ich výsledky prostredníctvom vedeckej spolupráce, pričom prijmú vhodné preventívne opatrenia na ochranu zdravia zvierat a ľudí, pretože tieto skúšky sú nevyhnutné na získanie vedeckých poznatkov a podporu vymedzenia očkovacích stratégií.

(17) VYZÝVA Komisiu, aby preskúmala možnosti mechanizmov skupinového nákupu alebo banky s vakcínami s cieľom zabezpečiť spoľahlivé a reaktívne dodávky očkovacích látok.

(18) NABÁDA všetkých príslušných aktérov, aby aktívne komunikovali so zainteresovanými stranami s cieľom zvýšiť informovanosť o dôležitosti očkovania, ako aj o jeho očakávaných vplyvoch.

(19) VYZÝVA na spoločné úsilie o podporu prijateľnosti zásady očkovania proti HPAI v medzinárodnom obchode. Na tento účel VYZÝVA Komisiu a členské štáty, aby: — sa spoločne zapojili do dialógu s obchodnými partnermi EÚ, — podporovali diskusie v rámci OIE na globálnej a regionálnej úrovni s cieľom ďalej rozvíjať medzinárodné normy na uľahčenie bezpečného obchodu, a to aj na základe koncepcií regionalizácie a kompartmentalizácie. Na dosiahnutie týchto cieľov VYZÝVA Komisiu a členské štáty, aby urýchlene vypracovali operačný plán na podporu týchto dialógov a diskusií.

(1) Závery Rady o biologickej bezpečnosti, celkovej koncepcii s jednotným prístupom k ochrane zdravia zvierat v EÚ, prijaté 18. júna 2019 (10368/1/19 REV 1).

(2) ‘Závery Rady o stratégii „z farmy na stôl“, prijaté 19. októbra 2020 (12099/20).

(3) EFSA Journal (Vestník EFSA) (2007) 489, Scientific Opinion on „Vaccination against avian influenza of H5 and H7 subtypes in domestic poultry and captive birds“ (Vedecké stanovisko k očkovaniu proti aviárnej influenze podtypov H5 a H7 u domácej hydiny a vtáctva žijúceho v zajatí) – EFSA-Q-2006-309, prijaté 11. mája 2007.